[Denne versjonen av visste-du ble trykket i Linux Magasinet November 2001 - om du har forslager til neste utgave, send mail til aj @ nlc.no]

Visste du...

at de fleste programmer og miljøer i Linux tillater bruk av “tab-completion”? Dette betyr blant annet at du ved et shell kan skrive ‘add’ for så trykke <TAB> og få opp alle kommandoer som begynner på ‘add’. Du kan videre bruke det om du ønsker å bruke en fil som argument til ls, rm eller andre kommandoer. Om du ikke visste det, prøv deg fram - det sparer deg mye tid!

at de fleste kommandoene i Linux har en manualside med grunnleggende informasjon. Prøv for eksempel ‘man rm’ for informasjon om kommandoen rm, som sletter filer og kataloger.

at for å gi en fil nytt navn, bruker du mv. Med andre ord flytter du filen til det nye navnet; mv fil nyttfilnavn.

om du kjører en prosess som tar lang tid og ikke skriver mye til skjermen (f.eks. updatedb), kan du legge den i bakgrunnen ved å trykke <CTRL>+Z. Dette suspenderer/pauser prosessen, og om du skriver bg så legger du den i bakgrunnen. Du får beskjed om når prosessen er ferdig, og eventuelle ting som skrives til skjermen, vil komme opp som normalt. For å bringe programmet til forgrunnen igjen, skriver du ganske enkelt fg.

programmet df gir deg oversikt over alle filsystemer som er montert, med blant annet tilgjengelig og brukt ledig plass. Om du slenger på argumentet -h, får du i “human-readable” format (kilobyte/megabyte/gigabyte).

programmet du (Disk Usage) estimerer hvor mye diskplass som er brukt i katalogen du står i samt underkataloger. Som med df, kan du legge på -h for å få “human-readable” format.